钦定古今图书集成/明伦汇编/交谊典/第055卷 > 《西园雅集图记》杨士奇
## 钦定古今图书集成/明伦汇编/交谊典/第055卷 > 《西园雅集图记》杨士奇

《西园》者，宋驸马都尉王诜晋卿延东坡诸名胜燕游
之所也。当时李伯时写为图，后之临写者，或著色，或
用水墨，不一法此图用水墨，清韵洒洒可爱。《燕集》岁
月无所考，西园亦莫究何在。即图而观，云林泉石，翛
然胜处也。有磵源远且源纡折奔放而下。“磵左右巨
石，连延峭拔，有壁立数十丈如削，有方整如屏立，横”
磵石梁，平广若砥。濒磵地夷旷，有古松五株，桧一株，
崇者势凌云际，斜者若倚盖，皆苍翠蓊郁，类含雾者。
而桂根迸露斜出，类猛兽状。林木森然，扶疏萧爽，可
数蕉一本，生意畅茂，“儒衣冠十有四人，僧道士各一
人，坐松下。凭案伸纸握笔而书者，东坡居士；对伫而
观者，晋卿侧立居士之右，张文潜傍”坐而俛观者，蔡
天启别据案展卷画陶渊明《归去来图》者，李伯时；傍
坐凭案而观者，子由持蕉箑立子由之右，黄鲁直立
鲁直之右，陈无已立伯时之后而按膝𫖯视者，李端
叔坐伯时之右；就按而观者，晁无咎面石壁而立濡
笔欲书者，米芾立米之后；观书石者，王仲至趺坐石
屏下；论无生之旨者，“僧圆通袖手并坐而听者，刘巨
济坐桧根摘；阮道士、陈碧卢持羽扇对坐俛听者，秦
少游也。又有侍女二人，云英、春莺，晋卿家妓也。童子
四人，一袖手立，一捧砚，一持灵寿杖，各随于后；一对
灶瀹茗，其家僮也，而古琴、罍鼎、尊勺、茶具咸备。”尝见
熊天慵《题伯时西园图》诗及黄文献公《述古堂记》，皆
与此合。文献据郑天明之记，郑《记》作于政和甲午，其
可征无疑。而余近见广平侯家有刘松年《临伯时图》，
位置颇不同，无文潜、端叔、无已、无咎四人，器物亦小
异。然闻后来临伯时者，如僧梵隆、赵伯驹辈非一人，
洊更临写，则必不能无异，而于以见晋卿之好贤重
文，及诸君子之高风逸韵，萧散不羁，光华“相暎。如众
星之联聚而群玉之陈列。”与夫“从容太平”之盛致，盖
有“旷数十世而不一见者，其可为盛也已。”